Source: http://www.bihon.ro/au-vazut-handbalul-adevarat/news-20100125-12021500
Timestamp: 2019-12-07 16:35:39+00:00

Document:
„Au văzut handbalul adevărat” - BIHON
„Au văzut handbalul adevărat”
25. ianuarie 2010 11:04
Handbaliştii de la CSM Oradea s-au pregătit în Germania
Nicuşor Vaşadi apreciază drept foarte util stagiul din Germania al echipei de handbal.
Divizionara A de handbal masculin CSM Oradea a revenit din stagiul efectuat la Dormangen (Germania), unde a susţinut mai multe meciuri de verificare. Handbaliştii orădeni au jucat în compania unor echipe dintr-un campionat regional, dar au întâlnit şi formaţii din liga secundă şi chiar din Bundesliga.
Handbal total
„Rezultatele contează mai puţin. Am câştigat două meciuri cu echipe mai modeste, din campionatul regional, şi am pierdut în faţa unor formaţii din primele două ligi ale Germaniei. Consider că turneul a constituit o experienţă deosebit de utilă pentru echipa noastră, dar şi pentru antrenor. Băieţii noştri, care nu s-au deplasat până acum pentru meciuri mai departe de Orosháza sau Debreţin, au avut ocazia să vadă ce înseamnă handbalul adevărat. În Germania, ca şi în întregul occident de altfel, se joacă un handbal total, bazat în special pe forţă fizică, pe viteză, pe angajament deosebit. Băieţii au avut ce învăţa, au acumulat o experienţă care sunt sigur că le va foarte folositoare pentru viitor”, ne-a declarat directorul sportiv al CSM Oradea, NicuşorVaşadi, care a însoţit echipa în stagiul din Germania.
Turnee-blitz
Oficialul orădean opinează că şi în ţara noastră ar trebui să se organizeze turnee-blitz, pe durata unei singure zile, în care fiecare echipă dispută trei meciuri. „Am participat sâmbătă la un turneu-blitz, în compania a trei echipe foarte puternice. Un astfel de turneu solicită la maximum jucătorii. Handbaliştii noştri şi cei români în general nu sunt obişnuiţi cu astfel de competiţii. Vom încerca să luăm exemplu şi să organizăm şi noi în viitor asemenea turnee, care constituie un excelent mod de pregătire pentru jucători”, a afirmat Nicuşor Vaşadi.
CSM Oradea va participa de altfel la finele săptămânii la un turneu similar, în Ungaria, la Orosháza, la care vor mai fi prezente două echipe maghiare şi una din Croaţia. Nicuşor Vaşadi a subliniat încă o dată că întregul cost al stagiului din Germania a fost suportat de sponsorul echipei CSM Oradea, firma Romaro (patron Viorel Edu). Divizia A de handbal masculin se va relua la 7 februarie. În prima etapă din turul II, CSM Oradea va juca în deplasare cu Potaissa Turda.
Taguri: csm oradea, Nicuşor Vaşadi, stagiu, turnee-blitz

References: CSM 
 CSM 
 CSM 

CSM 
 CSM 
 CSM 
 csm